Endzeni ka mbilu yakwe a a karhateka swinene na hileswi a a nga ha tsundzuki leswi swi humeleleke eka minkarhi ya kona. A a nga tsundzuki a xave ku pasa. A a nga tsundzuki a humese mali. Swona, a a ta tsandzisiwa hi yini ku ya nghenela swikambelo swa ngetelelo Leswi a a swi tiva hileswaku a a titshemba loko swi fika etibukwini. A a nga tsundzuki a tshame a chavisiwa hi ku feyila. Timhaka leti a ti nga hlangani. Machovhani a a swi tiva leswaku ku tsundzuka na ku nga tsundzuki a swi nga ta n'wi pfuna nchumu. A a tiva leswaku eka tipolitiki valala vakwe a va ta herisa vumundzuku byakwe hi mhaka yin'wana na yin'wana yo biha leyi a va nga kota ku yi sungula kumbe ku yi kuma. Leswi a swi laveka ntsena hileswaku va tisa ku sola ehenhla ka vito na matikhomele yakwe. Ntiyiso eka tipolitiki a wu na matimba yo ringana na ntiyiso eka vutomi bya ntolovelo. Eka tipolitiki ka qambiwa tinsimu to tlhontlha no herisa ku ri karhi ku tirhisiwa mavunwa. Eka tipolitiki ka vuriwa no tsariwa mahungu, kambe ku tumbetiwa vavuri va wona. Ka khembetelaniwa exinyamini, cheleni yi hundzuka rhandi hi ku olova. Vumundzuku bya Machovhani a byi kongome ehansi ka papa ra ntima. Hi rivilo lerikulu?